Zagreb, 28. veljače 2020.g.

**Z A P I S N I K**

sa **80. sjednice** Povjerenstva za odlučivanje o sukobu interesa održane dana 28. veljače 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 79. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Član Povjerenstva Davorin Ivanjek predlaže da se dnevni red dopuni sa toč. 12. Davanje mišljenja u predmetu M-23/20 na zahtjev dužnosnika TONIA JURANIĆA, općinskog načelnika Općine Baška.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-179/18 dužnosnik ALOJZ TOMAŠEVIĆ, župan Požeško-slavonske županije,** iznosi predmet i navodi da je Povjerenstvo pokrenulo postupak protiv dužnosnika radi utvrđivanja je li povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, bio u potencijalnom sukobu interesa, koji bi proizlazio iz donošenja odluka iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 26. travnja 2018.g., od kada je u navedenom trgovačkom društvu zaposlena snaha dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Dužnosnik je pristupio 75. sjednici Povjerenstva održanoj 16. siječnja 2020.g. kojom prilikom je u bitnom naveo kako ničime nije utjecao na zapošljavanje dužnosnikove snahe u predmetno trgovačko društvo. Dužnosnik je naveo kako je kao Skupština prihvaćao izvješće o radu uprave sukladno zakonu te je slijedom navoda dužnosnika, od trgovačkog društva Regionalna razvojna agencija PANORA d.o.o. zatraženo dodatno očitovanje.

Regionalna razvojna agencija PANORA d.o.o. u očitovanju navodi kako u razdoblju u kojem je dužnosnikova snaha bila zaposlena Skupština Društva nije usvajala ili odlučivala o izvješćima direktorice Društva o stanju (poslovanju) društva ili drugog izvješća. Skupština je, sukladno zakonu, o izvješću o radu i o Financijskom izvješću za cjelokupnu 2018.g., uključujući i predmetno razdoblje, odlučivala na 13. sjednici 26. travnja 2019.g. U prilogu je dostavljena Odluka o utvrđivanju godišnjih financijskih izvješća za razdoblje 1.1.2018.g. do 31.12.2018.g. koja je donijeta 26. travnja 2019.g.

Izvjestiteljica predlaže da se donese odluka kojom se utvrđuje da dužnosnik nije bio u povredi članka 2. ZSSI-a, obzirom da je u predmetnom postupku utvrđeno kako dužnosnik, povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, nije donosio odluke iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 1. svibnja 2018.g., od kada je u navedenom trgovačkom društvu zaposlena snaha dužnosnika, do 1. srpnja 2018.g. kada je Javna ustanova Regionalni koordinator razvoja Požeško-slavonske preuzela sve zaposlenike, poslove, materijalno-tehnička sredstva i drugu imovinu i imovinska prava od trgovačkog društva PANORA d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-338/19, dužnosnik DAMJAN VUCELIĆ, zastupnik u Hrvatskom saboru** iznosi predmet i navodi da je Povjerenstvo provelo administrativnu provjeru podataka iz podnesenog izvješća o imovinskom stanju u kojoj je utvrđeno da obrazac izvješća o imovinskom stanju nije ispunjen na pravilan način. Naime, dužnosnik je podatke koje je potrebno navesti u dijelu podataka „Druge javne dužnosti za koje ne postoji obveza podnošenja izvješća o imovinskom stanju“ naveo u dijelu podataka „Druga dužnost za koju postoji obveza podnošenja izvješća o imovinskom stanju“. Također, podneseno izvješće o imovinskom stanju nije bilo potpisano od strane ovlaštene osobe u pravnoj osobi u kojoj dužnosnik obnaša dužnost.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost zastupnika u Hrvatskome saboru.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-199/19, dužnosnik FRANE BARBARIĆ, predsjednik Uprave trgovačkog društva Hrvatska elektroprivreda d.d.** iznosi predmet i navodi da je protiv dužnosnika podnesena prijava u kojoj se poziva na članke objavljene u tisku, a koji se odnose na dužnosnika.

Izvjestiteljica navodi da je Povjerenstvo izvršilo uvid u dostavljene članke te je utvrdilo kako se u istima ukazuje na koruptivna kaznena kaznenog djela većeg broja osoba, od kojih većina nisu dužnosnici u smislu odredbi ZSSI-a pa samim time nisu u nadležnosti Povjerenstva. Slijedom navedenog, Povjerenstvo je povodom zaprimljenih prijava, a u svrhu postupanja po istima, odnosno kako bi utvrdilo postoje li okolnosti koje upućuju na moguću povredu odredbi ZSSI-a, pozvalo podnositelja da iste dopuni, u smislu da specificira u odnosu na koje dužnosnike su prijave poslane i zbog kojih okolnosti, obzirom da to iz zaprimljenih prijava, odnosno samih članaka nije moguće utvrditi. Podnositelj je dostavio odgovor u kojem je naveo kako mu do današnjeg dana nije odgovoreno na upite koje je postavio trgovačkom društvu HEP.

Izvjestiteljica navodi da iz navoda u člancima „Korupcijsko-kriminalna trakavica u HEP-u“ i „HEP-ponosno svjetlo hrvatske kulture ili duboka tama hrvatske korupcije“ te traženih podataka povodom zaprimljenih prijava ne proizlaze okolnosti koje bi ukazivale na moguću povredu odredbi ZSSI-a. Međutim, kako navodi iz članaka upućuju na moguće počinjenje kaznenog djela, predmetna odluka će se zajedno s prijavama dostaviti Državnom odvjetništvu Republike Hrvatske na daljnje postupanje.

Izvjestiteljica predlaže da se donese odluka o nepokretanju postupka.

Otvara se rasprava.

Utvrđuje se da je raspravljanje o 3. točci dnevnog reda dovršeno.

Predsjednica Povjerenstva određuje pauzu od 10 min. radi glasovanja u prve tri točke dnevnog reda. Sjednica se prekida u 10.45 sati.

Sjednica se nastavlja u 10.55 sati.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-74/19, dužnosnik MARKO VEŠLIGAJ, zastupnik u Hrvatskom saboru i gradonačelnik Grada Pregrade, dužnosnica GORDANA KRIŽANEC RUŽIĆ, zamjenica gradonačelnika Grada Pregrade, dužnosnik ZVONKO ŠKREBLIN, općinski načelnik Općine Desinić, dužnosnik SREĆKO ŠLOGAR, zamjenik općinskog načelnika Općine Desinić i dužnosnica TANJA TOPIĆ, zamjenica općinskog načelnika Općine Hum na Sutli,** iznosi predmet i navodi da je Povjerenstvo je na svojoj 69. sjednici donijelo odluku kojom je utvrdilo da je dužnosnik Zvonko Jutriša, općinski načelnik Općine Hum na Sutli, počinio povredu članka 15. stavka 2. ZSSI-a, koja proizlazi iz okolnosti da je dužnosnik 12. studenoga 2018.g., kao predsjedavatelj Skupštine trgovačkog društva Humplin d.o.o., donio odluku o imenovanju Hrvoja Brezinšćaka i Mladena Rebića za članove Nadzornog odbora tog trgovačkog društva, bez prijedloga Općinskog vijeća Općine Hum na Sutli.

Uvidom u Društveni ugovor trgovačkog društva Humplin d.o.o., Hum na Sutli, Lastine 1, utvrđeno je da su Općina Hum na Sutli, Grad Pregrada te Općina Desinić, osnivači navedenog trgovačkog društva. Društveni ugovor sklopljen je dana 26. studenoga 2013.g. te su ga potpisali dužnosnik Zvonko Jutriša, općinski načelnik Općine Hum na Sutli, dužnosnik Marko Vešligaj, gradonačelnik Grada Pregrade i dužnosnik Zvonko Škreblin, općinski načelnik Općine Desinić. Člankom 25. Društvenog ugovora propisano je da Skupštinu istog trgovačkog društva čine općinski načelnik, zamjenik općinskog načelnika i predsjednik Općinskog vijeća Općine Hum na Sutli, gradonačelnik, zamjenik gradonačelnika i predsjednik Gradskog vijeća Općine Grada Pregrade te općinski načelnik, zamjenik općinskog načelnika i predsjednik Općinskog vijeća Desinić. Suklando navedenom Povjerenstvo je temeljem vlastitih saznanja otvorilo predmet protiv navedenih dužnosnika. Obzirom da je u predmetu koji se pred Povjerenstvo vodio pod brojem P-66/19 utvrđeno da je općinski načelnik Općine Hum na Sutli počinio povredu članka 15. stavka 2. ZSSI-a u obavljanju funkcije predsjedavatelja Skupštine trgovačkog društva Humplin d.o.o., te da su i dužnosnici navedeni u članku 25. Društvenog ugovora također članovi iste Skupštine, to je Povjerenstvo po službenoj dužnosti otvorilo predmet protiv navedenih dužnosnika.

Izvjestitelj predlaže da se donese odluka o pokretanju postupka protiv dužnosnice Tanje Topić, zamjenice općinskog načelnika Općine Hum na Sutli, dužnosnika Zvonka Škreblina, općinskog načelnika Općine Desinić, protiv dužnosnika Marka Vešligaja, gradonačelnika Grada Pregrade te dužnosnice Gordane Križanec Ružić, zamjenice gradonačelnika Grada Pregrade, zbog moguće povrede članka 15. stavka 2. ZSSI-a te da se protiv dužnosnika Srećka Šlogara, zamjenika općinskog načelnika Općine Desinić, postupak ne pokrene jer ne postoje okolnosti koje bi upućivale da je počinio moguću povredu članka 15. stavka 2. ZSSI-a.

Otvara se rasprava.

Članica Povjerenstva Aleksandra Jozić Ileković iznosi protuprijedlog da se donese odluka o nepokretanju postupka s obzirom da je Zakonom o lokalnoj i područnoj samoupravi propisano da je imenovanje članova upravnih tijela i nadzornih odbora trgovačkih društava u vlasništvu lokalne jedinice u djelokrugu izvršnog tijela, a Zakon o lokalnoj i područnoj samoupravi je kasniji zakon u odnosu na Zakon o sprječavanju sukoba interesa.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-237/19, dužnosnik KUZMAN NOVAK, zamjenik gradonačelnika Grada Hvara** iznosi predmet i navodi da je protiv dužnosnika podnesena prijava u kojoj se navodi da je dužnosnik upisan kao predsjednik Nadzornog odbora trgovačkog društva Fontik d.o.o. čiji je Grad Hvar osnivač, čime krši članak 14. ZSSI-a koji propisuje da dužnosnici ne mogu biti članovi nadzornih odbora trgovačkih društava.

U postupku je pribavljena sva relevantna dokumentacija.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. i 2. ZSSI-a, koja proizlazi iz istovremenog obnašanja navedene dužnosti i obavljanja funkcije predsjednika Nadzornog odbora trgovačkog društva Fontik d.o.o. od 5. listopada 2018. godine.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-78/19, dužnosnik FREDI PALI, općinski načelnik Općine Velika Pisanica i dužnosnik SLAVKO PRIŠĆAN, općinski načelnik Općine Rovišće,** iznosi predmet i navodi da je protiv dužnosnika podnesena prijava u kojoj se u bitnome navodi da iz uvida u Registar udruga Republike Hrvatske proizlazi da su mandati Frediju Paliju, predsjedniku te Slayku Prišćanu i Željku Maletiću, podpredsjednicima Sportske zajednice Bjelovarsko-bilogorske županije istekli 30. studenoga 2016.g. te da taj sportski savez godinama djeluje bez pravnih zastupnika, iako se predsjednik Fredi Pali predstavlja za predsjednika i pravnog zastupnika Sportske zajednice Bjelovarsko-bilogorske županije te njezina legitimnog predstavnika na Skupštini Hrvatskog olimpijskog odbora. U prijavi se nadalje navode okolnosti vezane uz Sportsku zajednicu Bjelovarsko-bilogorske županije te okolnosti odobravanja sredstava udruzi, što se dovodi u vezu s činjenicom da su Fredi Pali i Slavko Prišćan postali članovi iste političke stranke kao i župan.

Također navodi se da se samozvani zakonski predstavnici Sportske zajednice Bjelovarsko-bilogorske županije nagrađuju nagradama za sportska dostignuća udruge koje su samo formalno „sportske“, a sve na štetu drugih sportskih klubova iz županije te se ističe da „Maraton leđa“ nije priznati veslački sport niti je to Sinjska alka, koja je dio hrvatske kulturno-umjetničke baštine, koje konkuriraju za dodjelu godišnjih sportskih nagrada zajedno sa drugim sportskim udrugama.

U postupku je prikupljena sva relevantna dokumentacija.

Izvjestitelj predlaže da se donese odluka o nepokretanju postupka obzirom da se navodi prijave odnose isključivo na okolnosti povodom obavljanja funkcije predsjednike udruge Sportska zajednica Bjelovarsko-bilogorske županije koju obavlja Fredi Pali te obavljanja funkcije potpredsjednika iste udruge koju obavlja Slavko Prišćan odnosno na eventualne nezakonitosti koje iz toga proizlaze, a što ne upućuje na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-189/19, dužnosnica ŽELJKA ŠARČEVĆ GRGIĆ, općinska načelnica Općine Klana,** iznosi predmet i navodi da je u postupku redovite provjere podataka iz Izvješća o imovinskom stanju dužnosnice uvidom u sustav Porezne uprave, utvrđeno da je dužnosnica ostvarila primitak u iznosu od 600,00 kn, koji se u sustavu Porezne uprave označava kao dar djetetu do 15 godina starosti, potpore za novorođenče, do propisanog iznosa te da je ostvarila više primitaka od Općine Klana s osnove djelatnosti članova skupštine i NO trgovačkih društava, upravnih vijeća ustanova i članova povjerenstava i odbora.

Izvjestiteljica predlaže da se donese odluka o pokretanju postupka zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti općinske načelnice Općine Klana i primanja naknada po osnovi sudjelovanja na sjednicama Općinskog vijeća i radnih tijela Općinskog vijeća Općine Klana te primanja dara za djecu u 2017.g. i u 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **M-18/20 na zahtjev dužnosnika DARINKA DUMBOVIĆA, zastupnika u Hrvatskom saboru i gradonačelnika Grada Petrinje,** iznosi predmet i navodi da je dužnosnik podnio zahtjev u kojem traži mišljenje Povjerenstva u svrhu sprečavanja mogućeg sukoba interesa u situaciji gdje je prijavitelj na javni poziv trgovačko društvo u kojemu je jedini vlasnik i direktorica dužnosnikova snaha, a funkciju prokurista obavlja njegov sin. Zaključno navodi da su ovlasti gradonačelnika Grada Petrinje u navedenom javnom pozivu imenovanje povjerenstva za potpore za razvoj poduzetništva, koje razmatra prijave podnositelja, utvrđuje pravovremenost, potpunost i opravdanost istih, predlaže donošenje odluke o prijavama podnositelja, vrši nadzor ispunjavanja ugovornih obveza te obavlja sve stručne i administrativne poslove, kao i da je njegova ovlast donošenje odluke o prijavama podnositelja.

Izvjestitelj predlaže da se donese mišljenje da nijeu suprotnosti s odredbama ZSSI-a da se pod određenim uvjetima trgovačkom društvu kojeg je vlasnica i direktorica snaha, a prokurist sin dužnosnika, na temelju podnesene prijave po raspisanom Javnom pozivu koji provodi Grad Petrinja, dodjele bespovratna sredstva za razvoj poduzetništva iz Europskog socijalnog fonda. Ukoliko dođe do navedene situacije upućuje se dužnosnik da se, u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku dodjele bespovratnih sredstava koje je ovlašten donositi te da za poduzimanje navedenih radnji ovlasti svog zamjenika, kao i da na sjednici Gradskog vijeća Grada Petrinje deklarira te izvijesti javnost objavom na internetskim stranicama Grada Petrinje o okolnosti da se navedeno trgovačko društvo prijavilo za dodjelu bespovratnih sredstava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-19/20 na zahtjev dužnosnika SLAVKA TUCAKOVIĆA, glavnog vatrogasnog zapovjednika Hrvatske vatrogasne zajednice,** iznosi predmet i navodi da je dužnosnik podnio zahtjev za mišljenje Povjerenstva u vezi spojivosti obavljanja funkcije glavnog vatrogasnog zapovjednika i obavljanja funkcije člana ispitnog povjerenstva za polaganje stručnih ispita iz područja zaštite od požara na koju funkciju je određen rješenjem Ministarstva unutarnjih poslova i za koju mu se isplaćuje naknada u iznosu od 90,00 kuna bruto po ispitaniku.

Izvjestiteljica predlaže da se donese mišljenje da na temelju članka 13. stavka 3. ZSSI-a, dužnosnik može za vrijeme obnašanja dužnosti glavnog vatrogasnog zapovjednika Hrvatske vatrogasne zajednice, istovremeno obavljati funkciju člana ispitnog povjerenstva za polaganje stručnih ispita iz područja zaštite od požara kao povremeno zanimanje te za navedeni posao primati naknadu koju je obvezan prijaviti u izvješću o imovinskom stanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **M-20/20 na zahtjev dužnosnika VJEKOSLAVA DORIĆA, člana Uprave Jadrolinije,** iznosi predmet i navodi da je dužnosnik podnio zahtjev za mišljenjem vezano uz Dalibora Čandrlić, gradonačelnika Grada Kraljevice, volontera koji je ujedno zaposlenik Jadrolinije Rijeka odnosno Izvršni direktor Sektora ljudskih resursa što ne predstavlja sukob interesa u smislu ZSSI-a, što je i potvrđeno Odlukom Povjerenstva za odlučivanje o sukobu interesa od 29. studenog 2017. broj:711-I-2062-P-294/17-02-8. Dužnosnik je iskazao Upravi Jadrolinije Rijeka želju da svoj radni status u Gradu Kraljevici promijeni iz volonterskog u profesionalni. Međutim, zbog odgovornosti prema Jadroliniji Rijeka, obzirom na njegov dosadašnji rad Jadrolinija Rijeka namjerava s Daliborom Čandrlićem sklopiti sporazum kojim bi se, nakon što svoj status gradonačelnika u Gradu Kraljevici promijeni iz volonterskog u profesionalni, regulirali međusobni odnosi u smislu čl. 15.d Zakona o obvezama i pravima državnih dužnosnika. Osim navedenog, s Daliborom Čandrlićem sklopio bi se ugovor o djelu temeljem kojega bi pružao Upravi savjete za pitanja iz domene Sektora ljudskih resursa a koja se odnose na projekte koji su u tijeku, a od izuzetne su važnosti za Jadroliniju Rijeka. Daliboru Čandrliću bi se za obavljanje navedenih poslova isplaćivala naknada, koju bi isti prijavio kao drugi dohodak u imovinskoj kartici dužnosnika. Podnositelj moli mišljenje glede navedenog namjeravanog reguliranja budućih odnosa između Jadrolinije Rijeka i gradonačelnika Dalibora Čandrlića u smislu eventualnog postojanja sukoba interesa.

Izvjestiteljica predlaže da se donese mišljenje da dužnosnik može, sukladno članku 13. stavku 2. i 3. ZSSI-a, s trgovačkim društvom Jadrolinija sklopiti ugovor o djelu, kojim bi dužnosnik Upravi navedenog društva povremeno davao savjetodavne usluge za pitanja iz domene sektora ljudskih resursa, a koja se odnose na projekte koji su u tijeku, kao i primati naknadu za obavljanje navedenih poslova te je obvezan u Izvješću o imovinskom stanju prijaviti Povjerenstvu prihode stečene na temelju obavljanja poslova istekom godine u kojoj su prihodi ostvareni. Upućuje se dužnosnik da se Povjerenstvu osobno obrati zahtjevom za davanjem mišljenja, radi utvrđenja predstavljaju li navedeni poslovi poslove koje dužnosnik smije obavljati te da dostavi konkretan prijedlog ugovora kojim bi bilo regulirano obavljanje navedenih poslova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **M-21/20 na zahtjev dužnosnika IVANA MAREVIĆ, zamjenika gradonačelnika Grada Ploča** iznosi predmet i navodi da je dužnosnik podnio zahtjev za mišljenjem u kojem dužnosnik citira odredbe Zakona o poljoprivrednom zemljištu te navodi da sklapanjem ugovora o zakupu poljoprivrednog zemljišta u vlasništvu države ne nastaje poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Dužnosnik nadalje navodi da od lipnja 2017.g. obnaša dužnost zamjenika gradonačelnika Grada Ploča, a od 20. siječnja 2017.g. nositelj je obiteljskog poljoprivrednog gospodarstva. Dužnosnik od Povjerenstva traži mišljenje postoji li sukob interesa u slučaju da kao zamjenik gradonačelnika Grada Ploča i nositelj OPG-a, podnese prijavu na javni natječaj za dodjelu u zakup državnog poljoprivrednog zemljišta na području Grada Ploča.

Izvjestiteljica predlaže da se donese mišljenje da sukladno odredbama ZSSI-a nema zapreke da se OPG čiji nositelj je dužnosnik javi na javni natječaj za dodjelu u zakup državnog poljoprivrednog zemljišta koje se nalazi na području Grada Ploča te sklopi ugovor o zakupu s Republikom Hrvatskom. Dužnosniku se ukazuje da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja te od poduzimanja svih radnji, uključujući i sklapanje ugovora o zakupu, na koje bi eventualno bio ovlašten od strane gradonačelnika Grada Ploča. Dužnosnik se također upućuje da okolnost da se OPG-a, čiji je nositelj, prijavio na navedeni natječaj deklarira članovima Gradskog vijeća Grada Ploče te da istu okolnost javno objavi na internetskim stranicama navedenog Grada.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **M-21/20 na zahtjev dužnosnika TONIA JURANIĆA, općinskog načelnika Općine Baška,** iznosi predmet i navodi da je dužnosnik podnio zahtjev za mišljenje Povjerenstva vezano uz imenovanje pročelnice Jedinstvenog upravnog odjela Općine Baška, supruge člana Općinskog vijeća Općine Baška, na temelju provedenog javnog natječaja sukladno važećim propisima, a koja ima radno iskustvo u jedinici lokalne samouprave od preko 11 godina, te koja bi trebala započeti s obavljanjem poslova pročelnice dana 13. ožujka 2020.g.

Izvjestitelj predlaže da se donese mišljenje da nije u suprotnosti s odredbama ZSSI-a da se supruga člana Općinskog vijeća Općine Baška, koji se povodom obnašanja iste dužnosti ne smatra dužnosnikom u smislu odredbi ZSSI-a, nakon provedenog javnog natječaja zaposli na radnom mjestu pročelnice Jedinstvenog upravnog odjela Općine Baška te da dužnosnik Toni Juranić, općinski načelnik Općine Baška, odlučuje o njezinom odabiru za pročelnicu, jer iz zahtjeva za mišljenjem ne proizlazi njihova interesna povezanost ili drugi razlozi koji bi doveli u sumnju nepristranost dužnosnika. Bilo bi uputno da dužnosnik radi jačanja povjerenja u tijela javne vlasti, na sjednici Općinskog vijeća Općine Baška izvijesti članove tog tijela kao i javnost objavom na internetskoj stranici Općine Baška o razlozima zbog kojih je supruga člana Općinskog vijeća Općine Baška odabrana kao najbolji kandidat u provedenom natječaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,10 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**